РЕШЕНИЕ НА КОМИСИЯТА
от 25 януари 2008 година
за актуализиране на приложение А към Паричното споразумение между правителството на Френската република, от името на Европейската общност, и правителството на Негова светлост принца на Монако
(2008/94/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Паричното споразумение от 24 декември 2001 г. между правителството на Френската република, от името на Европейската общност, и правителството на Негова светлост принца на Монако (1), и по-специално член 11, параграф 3 от него,
като има предвид, че:
(1)
Член 11, параграф 2 от Паричното споразумение между правителството на Френската република, от името на Европейската общност, и правителството на Негова светлост принца на Монако (наричано по-долу „Паричното споразумение“) изисква Княжество Монако да прилага мерките, приети от Франция за въвеждането на някои актове на Общността относно дейността и разумния надзор над кредитните институции и предотвратяването на системния риск за системите за сетълмент на плащанията и ценните книжа. Тези актове са изброени в приложение А към споразумението. Посоченото приложение бе последно изменено с Решение 2006/558/ЕО на Комисията (2). Множество актове от приложение А са били изменени и актовете за изменение следва да бъдат включени в това приложение. Приети са и много нови актове на Общността, които попадат в обхвата на член 11, параграф 2 от Паричното споразумение и също следва да бъдат включени в приложение А.
(2)
Директива 2006/46/ЕО на Европейския парламент и на Съвета от 14 юни 2006 г. за изменение на Директива 78/660/ЕИО на Съвета относно годишните счетоводни отчети на някои видове дружества, Директива 83/349/ЕИО на Съвета относно консолидираните счетоводни отчети, Директива 86/635/ЕИО на Съвета относно годишните счетоводни отчети и консолидираните счетоводни отчети на банки и други финансови институции и Директива 91/674/ЕИО на Съвета относно годишните счетоводни отчети и консолидираните счетоводни отчети на застрахователните предприятия (3) се отнася за дейността и надзора на кредитните институции и изменя Директива 86/635/ЕИО на Съвета (4), която вече е включена в приложение А. Следователно тя попада в обхвата на член 11, параграф 2 от Паричното споразумение и следва също да бъде включена в приложение А.
(3)
Директива 2006/49/ЕО на Европейския парламент и на Съвета от 14 юни 2006 г. а относно капиталовата адекватност на инвестиционните посредници и кредитните институции (преработена) (5) се отнася за дейността и надзора на кредитните институции. Ето защо тя попада в обхвата на член 11, параграф 2 от Паричното споразумение и също следва да бъде включена в приложение А. Освен това Директива 2006/49/ЕО отменя Директива 93/6/ЕИО на Съвета (6), изменена, inter alia, с Директива 2002/87/ЕО на Европейския парламент и на Съвета (7) и Директива 2004/39/ЕО на Европейския парламент и на Съвета (8), които следва да бъдат заличени от приложение А.
(4)
Директива 93/22/ЕИО на Съвета от 10 май 1993 г. относно инвестиционните услуги в областта на ценните книжа (9) бе отменена с Директива 2004/39/ЕО, изменена с Директива 2006/31/ЕО (10), и следва да бъде заличена от приложение А.
(5)
Директива 2005/1/ЕО на Европейския парламент и на Съвета от 9 март 2005 г. за изменение на Директиви 73/239/ЕИО, 85/611/ЕИО, 91/675/ЕИО, 92/49/ЕИО и 93/6/ЕИО на Съвета и директиви 94/19/ЕО, 98/78/ЕО, 2000/12/ЕО, 2001/34/ЕО, 2002/83/ЕО и 2002/87/ЕО с цел въвеждане на нова организационна структура на комитетите за финансови услуги (11) се отнася за дейността и надзора на кредитните институции и изменя Директива 94/19/ЕО (12) и Директива 2002/87/ЕО (13), които вече са включени в приложение А. Ето защо тя попада в обхвата на член 11, параграф 2 от Паричното споразумение и следва също да бъде включена в приложение А.
(6)
Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност от кредитните институции (преработена) (14) се отнася за дейността и надзора на кредитните институции. Ето защо тя попада в обхвата на член 11, параграф 2 от Паричното споразумение и следва да бъде включена в приложение А, с изключение на дялове III и IV. Директива 2006/48/ЕО отменя Директива 2000/12/ЕО (15), изменена, inter alia, с Директива 2000/28/ЕО (16), Директива 2002/87/ЕО и Директива 2004/39/ЕО, които следва да бъдат заличени от приложение А. Освен това, тъй като Директива 2006/48/ЕО изменя Директива 2002/87/ЕО, която е посочена в приложение А, тя също следва да бъде включена като изменяща последната.
(7)
Регламент (ЕО) № 1287/2006 на Комисията от 10 август 2006 г. за прилагане на Директива 2004/39/ЕО на Европейския парламент и на Съвета по отношение на задълженията за водене на регистри за инвестиционните посредници, отчитането на сделките, прозрачността на пазара, допускането на финансови инструменти за търгуване, както и за определените понятия за целите на посочената директива (17) и Директива 2006/73/ЕО на Комисията от 10 август 2006 г. за прилагане на Директива 2004/39/ЕО на Европейския парламент и на Съвета по отношение на организационните изисквания и условията за извършване на дейност от инвестиционните посредници и за даването на определения за целите на посочената директива (18) се отнасят за дейността и надзора на кредитните институции и допълват Директива 2004/39/ЕО, изменена с Директива 2006/31/ЕО, която вече е включена в приложение А. Ето защо те попадат в обхвата на член 11, параграф 2 от Паричното споразумение и следва също да бъдат включени в приложение А.
(8)
Директива 2000/46/ЕО на Европейския парламент и на Съвета от 18 септември 2000 г. относно предприемането, упражняването и надзора над дейността на институциите за електронни пари (19) се отнася за дейността и надзора на кредитните институции. Ето защо тя попада в обхвата на член 11, параграф 2 от Паричното споразумение и също следва да бъде включена в приложение А.
(9)
Поради изложените съображения приложение А към Паричното споразумение следва да бъде съответно изменено. С цел яснота приложение А следва изцяло да бъде заменено.
(10)
На заседанието си на 13 септември 2007 г. Комисията информира съвместния комитет за необходимостта от адаптиране на приложение А към Паричното споразумение. Съвместният комитет взе под внимание позицията на Комисията,
РЕШИ:
Член единствен
Приложение А към Паричното споразумение между правителството на Френската република, от името на Европейската общност, и правителството на Негова светлост принца на Монако се заменя с текста в приложението към настоящото решение.
Съставено в Брюксел на 25 януари 2008 година.